
    FANTOMSKO KORIJENJE

  
    FANTOMSKO KORIJENJE

     

    Ponekad se zapitam

Gdje bih bila da nije bilo rata?

Bih li završila ćaćin faks?

Našla ljubav?

Bila majka?

Putovala?

Zimovala na Jahorini

Ljetovala u Makarskoj

Trusila ćevape na Baščaršiji

Ne bi bilo žaljenja

Lelujanja

Između ovog i onog svijeta

I neumoljive vuče

Fantomskih korijenja

  
    ĐANA

     

    Dobar dan, dobar dan

Rekla je Đanina papiga Koki

Počele su uzbune i barikade

Nitko nije vjerovao

Da će stvarno rat

Prestala je škola

Đanu nisam dugo vidjela

    Dobar dan, dobar dan

Ðana je prala uši

Ujutro nakon prespavanca

Jele smo Poli do besvijesti

    Dobar dan, dobar dan

Na putu do škole

U izlogu knjižare vidjela sam

Najljepše bajke svijeta

I poslije ih dobila za rođendan

    Dobar dan, dobar dan

Kod nas je bila redukcija struje

Pa je moja mama nazvala njenu

Da pita možemo li kod njih ispeći

Zamrznute Ledove trokute od sira

    Dobar dan, dobar dan

Koki je kreštala u dvorištu ispred zgrade

S mnoštvom nepoznate djece

Đana se penjala na ogradu

Pravila se da me ne zna

Tad sam prvi put čula

Da je ona Muslimanka, a ja Hrvatica

  
    DAN KAD SAM OSTAVILA OCA

     

    Trebao je to biti običan ručak

Sjedila sam za stolom

Sa svojih deset i kusur godina

Na prozoru sive deke

Zastori u kazalištu

Netko umire

Netko se rađa

Nekog mobiliziraju

A netko dobro zarađuje

    Sutra bježimo iz Sarajeva, rekla je majka

Čekaju nas tri mjesta

U najnovijem Caritasovom autobusu

A ona nije trpjela miris novog vozila

Moje širom otvorene oči

Sudarile su se

S očevim oborenim pogledom

Zagrizla sam usnicu da zadržim suze

Tata mora čuvati stan

Prenijela je informaciju

Poput interventnog policajca

A ja, kao da sam svezana udovima

Za dva divlja konja

Koji trče

Svaki na svoju stranu

Nisam htjela ostati

A ni biti bez oca

Otrčala sam u WC

Ni tada nisam voljela

Da me gledaju dok plačem

    Sad se to prepričava

Kao anegdota

Dan kad sam ostavila oca usred rata

Dan otkad se više nigdje nisam osjećala sigurno

I te suze koje su ocu bile utjeha

Dokaz ljubavi

Dok je noću sam

Grlio naše raščupane lutke

I pisao nam pisma

Obasjan

Svjetlošću granata

  
    ŠTA IDE DALJE

     

    Pazim da iz vida ne izgubim

Majčin maslinastozeleni Rašicin džemper

Dok prevelikim koracima ide kroz gomilu

Tek ponekad se okrene

Jednom rukom drži mlađu sestru

A u drugoj torbu

S naša tri života

Suha su mi usta

Zrak je gorak

Oko nas crvene lokve

U koje se ne skače gumenim čizmicama

Samaritanci stoje za pazarskim tezgama

Dijele žuti kruh

Kakav nikad prije nisam vidjela

Rijeka ljudi nadire na Stup

Prema parkiranim autobusima

Ulaze samo oni koji su na spisku

Zgnječit će me

Uzet će autobus i dignut ga na ramena

Okružuju ga poput čopora divljih pasa

Svađaju se, mole, plaču

Čovjek sa spiskom ne popušta

Tijelom brani vrata Caritasova autobusa

Strah mi udara pod rebra

Treba doći do vrata

Majka tijelom poput ralice krči put pred nama

Moja ruka u njenoj

K’o nakalemljena voćka

Konačno ulazimo

Ona sjeda kraj sestre

A ja kraj nepoznate žene

Koja grli crnu veliku lakiranu torbu

Sa zlatnom kopčom na sredini

I mahnito trepće

Autobus mili kroz gomilu

Koja udara po njemu

Okrećem leđa prozoru

Da ne vidim

Šta ide dalje

A šta ostaje

  
    PURA LUČNICA

     

    Šetnja bi započela kod Azrine kuće

Moja unuka, od kćeri,

Došla iz Sarajeva

Rekla bi baba svojim namazanim usnama

U karmin crvenoj haljini

Istaknuta trbuha

Preko kojeg bi prošla

Nekoliko puta rukama

Kod Vese bi optrčale dvorište s vučjakom,

Moj paž bi poskakivao

Ali ne i babina nalakirana vikler frizura

Zamirisao bi češnjak na maslacu

Pura lučnica

Kojom bi me baba

Svako jutro za doručak šopala

Nekad je bila siromašna

Zato smo sad jeli svako dva sata

Pa bismo preko Brke

Izbile na glavnu cestu

Na kojoj se kosilo ljude za vrijeme rata

Baba je krišom hranila vojnike

I čuvala kuću u koju je sve dala

Rata od kojeg je zadnja od nas pobjegla

    Došla k nama

Ravne nepočešljane kose

Blijeda i izgubljena

Jedino joj je koža ostala ista

Poput zrele šljive

Meka i glatka

Tanka granica

Između pamuka i stakla

Između mira i rata

  
    IZDAJA

     

    Njena srušena kuća na Ilidži, gdje sam rasla

Prilaz za auto s obje strane praćen špalirom ruža

Vrt s jagodama iz kojih pršti sladak sok kad ih zagrizeš

Svi naši razgovori do u noć

Kasnije u Mostaru

U njenoj izbjegličkoj kuhinji

Koje bi svako malo prekidala

Da bi mi ponudila Rum čokoladicu ili komad mesa

    Kad nešto ne bi bilo dobro

Baba ne bi na prvu ništa rekla

Samo bi joj oči poput žabinih

Iskočile još više

Po tom sam znala da sam pogriješila

Tako bi se i majka odala

Samo bi ona odmah reagirala

    Imala sam osam godina

Kad sam počela pratiti

Kako tetka za kavom

Poput ribe

Skuplja

Svoja roza namazana usta

Uvlači dok joj obrazi ne uđu u sebe

I potom visoko otpuhuje dim

Jednom je toliko pričala da joj je cigareta izgorjela do prstiju

U panici ju je ispustila

I napravila rupu

Na našoj zagasito zelenoj kutnoj garnituri

Kad nije gledala, ukrala sam joj jednu i bacila je pod kauč

Dok sam čekala babu

Da dođe vlakom u Sarajevo da me pričuva

Sakrila sam se u rupi između frižidera i kuhinjskih vrata

Okinula upaljač i povukla

Nije bilo tako slatko

Kao šta je izgledalo

Dok je tetka pušila

Bilo je gorko i odvratno

I nisam znala šta bih s cigaretom

Pa sam otrčala na balkon

I bacila je preko

Nije otišla dalje od devetnaestog kata

Odmah ispod nas

Tako je susjeda i znala

Kome treba da pokuca

Završila je na novom stolu od bambusa

Stolnjak se zamalo zapalio

To sam čula od babe

Dok je prepričavala mojoj majci kad je došla s posla

Na južnom balkonu

Do kojeg je bio širom otvoren prozor sobe

U kojoj sam do maloprije spavala

Odjednom tajac

Čula sam majku kako stupa

Prepoznala bih taj bat među stotinama

Uletjela je u sobu

Izvukla kajiš

Povukla deku s mene

I počela da udara

Tako me moja baba izdala

  
    DID

     

    Ulazim u sobu

Bljesak iznenađenja na njegovu licu,

Parče sreće koje se brzo gubi

    Sjedam na krevet

Pored njegovih nogu

Zagrlila bih ih

Ali osjećam da nije moje mjesto

Pored toliko bližih

    Njegove zjenice plutaju

Između dvije dimenzije, pa se vraćaju

Kao da čekaju

Da još nešto obavi

prije nego šta se puste od obale

    Pričam mu

Sjećate li se, dide,

Iako mi nije did, nego svekar

One sestre šta je sjedila za starim drvenim stolom

Pored vrata odjela

Pratila tko kome dolazi i izlaze li samo posjete vani

Uvijek joj je nos virio poviše Slobodne Dalmacije

Jedno jutro

Dok sam Vas čekala da dođete s toplom turskom kavom

Pitala me jeste li mi otac

Bila je uvjerena da jeste, a i ja sam dide tako osjećala

    On šuti i gleda u prazno

Čuje samo na jedno uho

I to baš ono na kojem sad leži

Svekrva se nadvija nad njega

Tankim glasom ponavlja za oktavu više:

Rekla ti je Marina da kad je ležala u bolnici

Da je pitala tamo sestra jesi li njoj otac

Čujem Eli, čujem! i nastavlja gledati u prazno

Pa šta ništa ne kažeš onda!

    Pričom suši moje obraze

A obećala sam sebi da neću

Pored svega još sam joj i ja došla na brigu

Pogledavam prema didu

Nije ni bijel ni žut

Nego siv

Oči su mu zatvorene

Onda ih otvara

Pune straha

Tko zna odakle se vratio

Svi smo oko njega

Vučemo ga nevidljivim konopima nazad na krevet

I ne puštamo, ne puštamo

Pitamo se

Gdje će duša

Sad kad se tijelo umorilo

  
    NISAM TE SE NASLUŠALA

     

    Volim te, je li to hoćeš da ti kažem?

Rekao si jednom davno, dok smo se svađali

Pa ja znam po tvojoj njušci kad ulaziš u kuću kako si

    Veza nam tuli prazno godinama

Kad okrenem tvoj broj ne znam šta reći

Pa poklopim

    Ti sijediš, majka kaže, i znam da će se uskoro dogoditi

    A nisam te se naslušala

Tvojih priča o Krleži

I kako ga je jedna važna kritičarka špotala na početku

Ili kad si čuo na CNN-u

Da su našli novi lijek za depresiju u spreju

Ali ga još testiraju, odmah si me nazvao

Ono kad si u Sarajevu punio želudac vodom

Kao najboljim pečenjem

Ili kad si učio programirati

Da ne misliš na granate

    I evo sjedim u tvojoj kući

Gdje nisam bila dobrodošla godinama

Jer je red da se dragi i oni manje takvi

Zovnu na ono šta slijedi poslije

    U zraku je miris pršuta i kave

Klapaju tanjuri, kuckaju noževi i viljuške

U pozadini mnoštvo razgovora

Ali ni jedan o tebi

    Milujem tvoj kauč,

Šta će se sada dogoditi s njim?

Pijem čistu vodu,

I zurim

U crnu sliku na TV-u

  
    U BUDUĆNOSTI

     

    U budućnosti će rat biti protjeran iz mojih pjesama

Prestat ću misliti na ono šta je moglo biti

    U budućnosti ću biti zrela i staložena

Neće biti srkleta*

Znat ću šta hoću i kako se do tog dolazi

    U budućnosti ću dizati girju

Raditi Amerikanca** i Rusa***

Paziti na prehranu

Kolesterol i štitnjaču

    U budućnosti ću planinariti

Osvajati male vrhove

Vidjeti Firenzu, Siciliju

Čak i Australiju

Šetati satima,

Šetati sama,

Šetati sa psima

Šetati, šetati,

Nikako neću provesti dan

Sjedeći ispred monitora

    U budućnosti ću svaki dan čitati

I pisati, pisati

Prepravljati i opet porađati

    Za sve za šta danas ne nalazim vremena

Naći ću u budućnosti,

Ako me pričeka

     

    * žurbe, hitnje

    ** kolokvijalni naziv za Američki zamah (American swing); vježba s girjom

    *** kolokvijalni naziv za Ruski zamah (Russian swing); vježba s girjom

  
    ZVIJEZDA PADALICA

     

    Jelene više nema

Motor

Mokra cesta

Glava bez kacige

Stupić ispred gimnazije

Dan prije njenog osamnaestog rođendana

Ćaća mi nije dao plakati

    Uskoro će prijemni

Čemu?

Možda me već sutra ne bude

Sanjala sam

Lelujale su bijele, prozirne zavjese

Kraj mog uzglavlja

Njena duga, tanka kosa

Osmijeh

Kao da je opet tu

    U Zadru promašaj

Vraćam se kući

Život je skrenuo drugim tračnicama

Ćaći će suza u oko

Kad čuje da ću njegovim stopama

    Palim cigaretu

Sjedam na hladni mramor

Danas je točno tri mjeseca

Otkad si iščupana iz mog života

E, moja Jelena, Ješka

Sve si osvijetlila

I nestala

K’o zvijezda

Padalica

  
    STARE FOTOGRAFIJE

  
    NA TRASI SNAJPERA

     

    Trebala mi je vječnost da pređem

Dugačku dvosmjernu cestu ispred našeg nebodera

Kad sam išla u školu

Majka je rekla: Čekaj dok ne bude auta

I ja sam strpljivo čekala da nestane

I najudaljenija točka od auta s mog vidokruga

A ona je s balkona vikala

Ajde Marina!

Jesen me uvijek sjeti na Halidu Šukman

Moju učiteljicu

Njena kosa u crvenkasto-narančastim tonovima

Vješto natapirana

I vunena smećkasta pelerina

Kojom bi se zagrnula

Izgledala je dostojanstveno poput opernih diva

Sad spremna da zapjeva

Iz dubine trbuha

Škola Ivana Gorana Kovačića

S ogromnim predvorjem

I sjajnim mramornim stepenicama

Ograda oko školskog dvorišta

Na kojoj sam poderala nove štrample

Kad sam je preskakala

Bio je taj jedan granap

Na putu do škole

Zvao se Kiwi

Tu sam krišom kupovala Kinder jaja

Unutra su bili plavi nilski konjići

Koje sam skupljala

Senadov mini Mercedes

Šta sam ga vozila po njihovom dnevnom boravku

Na oduševljenje njegovog ćaće

Koji je toliko želio žensko dijete

Valjda je i Senad to osjećao

Pa me zato makazama po kući ganjao

Ćaća mu se za glavu hvatao

Susjed Milivoj nasuprot našeg stana

Stavio je bombu u ormarić iznad vrata

Kad je odlazio na Pale

A tamo je bio sat za struju

Uvučeni prostor ispred velikog lifta

S nosivim zidom

Gdje smo ja i sestra spavale

Na stolicama

A mama se brinula jer su mi noge virile

Na trasi snajpera

  
    LJUBAV

     

    Kad se rodila sestra

Imala sam tri i po godine

Majka me proglasila za veliku

Kad je geler probušio dva zida

Pa i onaj od kupaonice

Otac i majka su se upravo bili nagnuli

Nad kadom da pokupe

Šta je ostalo od tegle kisele paprike

Nakon što su se ispravili vidjeli su rupu u zidu

U razini svojih glava

Kad smo bili u ELBIH-u*

Bilo mi je trinaest

Bile smo nas tri

A ja sam bila posve sama

Kad bacaju petarde

Otac se baca na pod

Kad pada kiša tužna sam

Jer nemam gdje pobjeći od sebe

I sve je bez nade

Kad prođem kroz tu ulicu u Solinu

Gdje su male zgrade poredane uredno u liniju

A u prizemlju kvartovski kafići

Okruženi cvjetnim gredicama

Sjetim se tih davnih dana

Ilidže, babine kuće, Bore

I njegovih Sedam palmi u koje nikad nisam sjela

Znam samo da je otamo izletio vučjak

Dok me je majka vozila u kišobran kolicima

A ja lamatala rukama

Kao nervozna ptica

Pas je uhvatio zalet

Majka je u zadnji tren podmetnula stražnjicu

I spasila mi ruku

Šest mjeseci injekcija

U slučaju da je bjesnoća

A nije

U pitanju je

Čista

Ljubav

Majčina

     

    * Odmaralište za radnike u Makarskoj koje je za vrijeme rata služilo kao prihvatilište za izbjeglice.

  
    *

     

    Zrak je gust poput mulja

U kojem se skrivaju šarani

Teško ga je gutati

Otac sjedi na kauču, svojoj utvrdi

I drži prekrižene ruke na trbuhu

Ukazale su mu se sve bore na čelu

Usta stisnuta, ne bi ni riječ zucnula

I na TV-u

Opet negdje

Neki rat

Haubice, ruševine, krv i svi ti nevini ljudi

O kojima Christiane Amanpour tako opširno izvještava

Mater stoji okrenuta leđima

Čela naslonjena na gornji ormarić kuhinje

Kao da bi se skljokala da nije tu našla oslonca

Pere suđe

Klapanjem pokušava nadglasati CNN

A to je nemoguće

Čuje ga se na dno ulice

Trebalo bi nešto učiniti

Kao da me obmotala čelična sajla

Koja se uporno savija

U ovoj tišini ne mogu disati

Dobacujem mami:

Oće nam trebat novi tanjuri?

Ali ne pali

Pada mi na pamet ona slika kad sam bila skroz mala

Šetamo uz Miljacku, ja u sredini

Uzimam njenu ruku i stavljam je u njegovu

Njihovi pogledi su hladni

Nije dobro

Moram se jače potruditi

Nešto smisliti

Jer ja sam rođena

Da sve popravim

  
    SESTRIN ČUVAR

     

    Na bojleru gori crvena lampica

To je kamera

Koja snima

Zato se ne tušira

Ne pije

Ne jede

Ne mora na WC

Sjedi na tuđem krevetu

U nepoznatom stanu

S razmazanom maskarom

Raščupanom kosom zauzdanom u ofrlju punđu

Na vijestima pričaju o njoj

Smiju joj se

Zašto, pita se

Evo, brate, slušaj, pogledaj

Ova žena se smije

Smije se i drži mikrofon

Televizor smo ugasili

I onda nismo znali šta bi

Iz utičnice su dolazili glasovi

Čuješ li brate, čuješ li?

Zvala je policija

Da je pita je li u opasnosti

Oteta

Ili tomu slično

Samo je poklopila

Na oca se naljutila

Pas leži pored nje

Zbunjen je

Nije jeo

Pio

Nije ni ona, pa šta?

Kaže

Jedna glava, sto jezika

Zvoni parlafon, tu su

Hoćeš li mi bar jednom

U ovih sedam godina biti brat

Gleda me preko oka

Dok odlazim

Doma

Ostavljam je

U sigurnim rukama

S onima

Od kojih je i bježala

  
    PELEGRINKA

     

    Sjedim na kamenu

Ispred didove kuće

Pod majčinskom sjenom

Stare pelegrinke

Njene razgranate čvrste ruke

Savijaju se oko mene

Nitko mi ništa ne može

Među divljim zeljem i maslačcima

U tišini koja oslobađa

Tajne mi se otimaju

Osjete da mogu

Bježe na površinu

Poput mjehurića zraka s morskog dna

Kao na primjer

Voljela bih da me nema

Pelegrinka sve prima

Sve dozvoli

Ne osuđuje

Poslije joj se ljušti kora

Ona otpušta

Obnavlja se

Čisti

Kao riđa mačka

Sapletena oko mojih nogu

  
    STARE FOTOGRAFIJE

     

    Tablet stoji na visokom poličaru

U dnevnoj sobi

Tako da ga mali ne može dohvatiti

Osim ako se ne propne na prste

I sruši album s fotografijama

Koji se sasvim slučajno otvori na stranici

Gdje je fotka tebe od prije trinaest godina

Zavaljen u plastičnu stolicu

Na balkonu svojih roditelja

U onoj crnoj jakni koja ti širi ramena

Sa šeretskim osmijehom u koji sam se odmah zaljubila

Crvenih očiju

Vrebaš poput vuka

Sad bi na mene skočio

Ona ti sjedi u krilu

Zamotana kao mali bumbar

Iza vas se vidi more

Pa ispod nje mi u Parizu

Sunce nas ubija

Ja u cvjetnoj haljinici ti u mišić majici

Zagrljeni ispod Eiffelovog tornja

Smijemo se

Mislimo hoće li žena kojoj smo dali fotoaparat

Pobjeći s njim

Cijeli svijet je pod našim nogama

Zatvaram album

Gledam te

Vrtiš video za videom kako drugi love ribe

Barem da gledaš, kad više ne ideš

Vidi zubatac od tri kile!

Vičeš mi

Jedan od rijetkih trenutaka kad ti oči sjaje

Mama, barba na videu psuje

Ono na p i j puno puta

Dobro je, sine

Kažem mu

Ona glasno udara tabanima dok hoda

Zahtijeva da njoj skineš ograničenje na mobitelu

Psi su se uzvrpoljili

Vrijeme im je za izaći van

Gazim po Lego kockicama

Moram usisati kuću

Napraviti kakav takav red

Sutra je dizanje u pet

Od svega sam umorna

Odlažem na policu

Tu ljubav

Bezbrižnost

Sve

Za kasnije

  
    JA BIH TREBALA ZNATI

     

    Ako bude treći svjetski

Bojim se da ću zaboraviti disati

Da će mi se noge oduzeti

Gdje da sklonim svoje?

Jer ja bih trebala znati

Ako opet krene

Gdje i kako se izmiče i bježi

I da se nose samo fotografije, pare i dokumenti

U svrhu kasnije rekonstrukcije

I da nitko od njih ne smije vidjeti

Kako je sve u meni sapeto i vrišti

Ja bih trebala to moći djeci objasniti

A kako, kad ne mogu ni sama sebi

  
    GLADOVANJE KOŽE

  
    LJUBAV U RINFUZI

     

    Kad moja majka

Dođe u posjet

Psi polude

Skaču na nju odmah s vrata

Propinju se i laju

Njihovi vidrini repovi

U sve kraćim razmacima

Kucaju u drveni namještaj

Majka se okreće da vidi tko je

Svaki put je nasamare

    Kad ih propisno iščeše, izmasira, izmazi

I sjedne na kauč

Psi dođu do nje

Jedna slijeva, druga zdesna

Mokrim njuškama gurkaju joj ruku

Tko će prije, tko će jače

A ruka izranja

Poput zaigranog dupina

Majka zalaje od sreće

Opila je ljubav u rinfuzi

Pa kaže

A šta je životinje? I vi biste pažnje?

Domalo, praveći se ozbiljna

Ajmo, dosta!

Svu ste me izbalile

Ovo su mi nove hlače za posao, krevet!

I pokaže im prstom prema košari

One odu, nećkajući se

U potrazi za idućom slobodnom rukom

A majka se podboči i kaže

Eh, da mi je biti pas

  
    TVOJE GOLO STOPALO U MOJOJ RUCI

     

    Moj broj četrdeset i jedan i kraj njega tvoje šlapice

Gledam te – malog mene

Guste crne trepavice spavaju na tvojim obrazima

Dišeš u pravilnim razmacima i to me umiruje

Odbijam se suočiti s još jednim danom

Tvoje golo stopalo u mojoj ruci

Vraća mi vjeru u čovječanstvo

Pomaže mi da lakše preživim činjenicu da je opet rat

Tako je i prorekla naša susjeda Almasa

Dok smo se skrivali od granata na dvadesetom katu

Rekla je

Kad ovo završi svuda će biti rat, ali će nas na Balkanu zaobići

I evo nas

Negdje drugdje riču prazni trbusi i suše se usta

Negdje drugdje žene, djevojčice plaču nad poderanim suknjama

Negdje drugdje snajper kosi na tržnicama i u redu za vodu

Negdje drugdje sravnjuju se škole, bolnice i vezena pročelja zgrada

Reski vjetar nanosi miris gareža

Negdje drugdje – rijeke ljudi, život u kesama

Negdje drugdje, ne ovdje

Sve to može

Tvoje golo stopalo u mojoj ruci

  
    MEGI

     

    Bublasta, kudrava, baršunasta, mala, bespomoćna, drhtava

Smrdiš k’o svinjac

Jedva sam s tobom u krilu izdržala od Trilja do Splita

Nisu me spasila ni sva četiri otvorena prozora

    Kući tjednima cviliš skutrena kraj kauča

Na kojem pokušavam spavati

Zoveš ruku da se čudesno pojavi

Fali ti mama

    Pa si izrasla

Od sveg veća ti glava

Optrčavaš park s vršnjacima

Kao da vas bijesne mačke gone

Gledam kako ti u trku kloparaju uši

Molim Boga da na vrijeme skreneš kod svakog zavoja

Ćoravice moja

    Grizeš, glođeš, melješ, ždereš, trgaš, nosiš

Zidove, štokove, lajsne, stolice, komodu, vrata

Moje dragocjene knjige i dugo čuvanu aloe veru

Sjediš usred svega

Poškropljena zemljom

I gledaš me kao da nisu tvoja posla

    Sutra povraćaš

Puni su te parketi

Pretvorila si sve u dlakavi smrdetnjak

S notom dezinfekcijskog sredstva.

    Ljeto je

Tvoje su se godine nabrale

Ostavljam ti klimu

Dok zaključavam

On dobacuje

Šta joj nisi i seriju upalila

    Kada se vratim kući

Dočekaš me na vratima

I ne ide samo rep lijevo-desno-žustro-vješto

Nego i čitava zadnjica

Ližeš me, grickaš ruku, cviliš, žališ se

    I ti si meni nedostajala

A kako će tek biti

Kad me više ne dočekaš

  
    BILJARSKE KUGLICE

     

    Nas dvije

Približavanje-sraz-udaljavanje

Kao biljarske kuglice

    Nekad mi nosiš

Vrećice pune ljubavi

Domaći špek, jabuke

Kolač od mrkve i sarme

Dovučeš sve na noge

    Neki drugi put

Kao da su nam jezici pomiješani

Kao majka bi trebala biti poput Gospe

I voljeti bezuvjetno

Kao kći bih trebala, ako već neće pomoći

Razjapiti usta

I progutati jezero

Radi mira u prvoj kući

    Pa šutimo po mjesec, dva

Ni ne znaš da sam opet trudna

Srce me vraća nazad u vrijeme

Kad sam stajala ispred ELBIH-a*

S hrpom ljudi

A nigdje nikoga

     

     

    * Odmaralište za radnike u Makarskoj koje je za vrijeme rata služilo kao prihvatilište za izbjeglice.

  
    GOSPODARICA

     

    Kad već nije mogla biti

Velika ljubavna priča

Bit će jedna

Velika sretna obitelj

    Majka se pocijepala na dva dijela

Jedna je sestra dobila ljutnju

Druga tugu

    Majka je odrezala svoju crnu, valovitu kosu do struka

Prestala nositi duge, lepršave haljine

I raznobojne salonke

Stavljati kremu za lice

Šminku

Parfem

I obratila se frižideru za podršku

    Ja, prva kći

Odrezala sam kosu

Pustila stomak

Majčina tuga moje je gradivno tkivo

Moj muž, djeca, psi

Sve je u sjeni

Ona

Gospodari

  
    GLADOVANJE KOŽE

     

    Znoj ispod pazuha

Mlijeko na prsima

Moj izbljuvak na tvojim ramenima

Mirišeš majko

Tvoje me ruke obavijaju

Poput bedema

Ne može me dohvatiti

Nikakva zla sila

Tijelo mi poput gospine trave

Obuzima milina

    Bez tvog dodira

Sve nestane

Mlatim rukama i nogama

U meni se sabija strah

Sama sam, bez izgleda da preživim

Derem se, tražim te plačem

Dok ne ostanem bez glasa

I naučim da nećeš doći

Da te možda nije briga

Ili su te uvjerili

Da moju glad i san

Mjeriš njihovim mjerilima

Ili u drugoj sobi gledaš u plafon

Jer ti je svega previše

Ili samo nemaš kad

Onda prestanem

Spustim ruke i noge

Vrišti još samo

Moja gladna

Koža

  
    SISA-NOSALICA

     

    Kula neoprana suđa

Prijeti da će svaki tren pasti

Cijeli stan smrdi na pelene

Mama leži na kauču

Gleda u svjetlucavu kuhinjsku plafonijeru

Iz spavaće sobe čuje se plač djeteta

Kao i cijeli dan danas

I sutra

I svaki dan otkad je rodila

Stomak joj zapomaže

Šta će jesti?

Nije ništa skuhala

Nije ništa kupila da skuha

Nije se otuširala

Šta dijete glasnije plače

To njoj jače curi mlijeko iz nabreklih prsa

Vruća su i bolna

Toliko da njoj udara u glavu

Šta će tek biti kad ih dijete dohvati

Zadnji put njoj je krv pustilo

Mora na WC, ali odgađa

Jutros je plakala

Dok joj je mokraća

Curila preko šavova

Vidi stvari kojih nema

Zorom, dok je dojila

Učinilo joj se da djetetu ide krv iz uha

Kad svojoj majci počne pričati

Kako su uvijek samo njih dvije

I da je usamljena

Ona je plesne sa

Bog te blagoslovio s tako predivnim djetetom

Nije da ona ne misli da je predivno

Samo je proždrlo cijelu

Postala je samo sisa-nosalica

Koju društvo više ne zove

A ionako ne zna šta bi s njima podijelila

I da je zovnu

Hej ljudi, pobjeda! Danas sam ručak za stolom pojela!

Dijete još uvijek plače

Muž će u šest i po s posla

Pa u nabavku svega šta mu je napisala

Doći će gladan i umoran

Kako nije skuhala, a doma je cijeli dan?

Pričat će o njegovom danu

Jer ona iz kuće nije izašla

I ne zna šta bi podijelila

Osim par

Sitnih

Pobjeda

  
    PRVI TRAVNJA

     

    Izgubila sam te prvog travnja

Na dan zbijanja spački

Te godine

Moralo je nešto da se rodi

    Pisala sam

Skupljala pjesme pažljivo kao biljke u herbariju

Dok nije bilo dovoljno

Odbilo me nekoliko izdavača

Neki i bez čitanja

Za poeziju se nema para

Dok nisam naišla na malu izdavačku kuću

Koja je moje pjesme oživjela

    Prvi put sam zbirku uzela u ruke na dan promocije

Držala sam je ispred sebe

Ponosno

Mirisala

Pazila da ne padne

Kao šta bih i novorođenče

I plakala suze

Zaostale

Još od travnja

  
    DOKAZ POSTOJANJA

     

    
      mom nerođenom djetetu
    

     

    Okružile su me

Nindže sa skalpelima

Glasovi im se isprepliću

Toliko svjetla, ravno u oči

Jučer je život iscurio iz mene

Danas će te sastrugati

    Glava s Mickey Mouse kapicom

Smješka se i pita

Kako ste?

Kažem

Bolje da se nisam ni probudila

Pa prebirem po tijelu

Sigurno si se negdje sakrila

    Na mobitel mi pjeva zbor

Bit će drugi put

Život ide dalje

Ležim u zamračenoj sobi

A tjedni stoje

    Onda ustanem i tražim te po livadama

Sjednem s Megi na zidić ispod Lovrinca

I dok ona njuška

U lelujavoj mladici čempresa

Iza koje se probijaju zrake sunca

Tražim dokaz tvog postojanja

  
    DOBRO JE

     

    Tvoj prvi zub

Rođendan

Koraci

Kako si učio voziti bicikl

Misli kao na autocesti

Igraj se mama

A mama oko ručka

Gorio si

Radila sam

Ništa ozbiljno, mislila sam

Izaći ćeš

Sve će biti u redu

Tebe mi ne smiju uzeti

    Mi, roditelji – skupa, a sami

Ne razgovaramo

Hodamo po hodniku

Gore-dolje

Pravo-krivo

Brzo-polako

    Vrata sa šifrom konačno se otvaraju

Izvoze tvoj krevet

Kirurg ide prema nama

Skida masku,

Kaže

Dobro je

I sve se u meni pusti

  
    SREĆA DA SAM TE RODILA

     

    Sreća da sam te rodila

Drugačije se ne bih upišala

Svaki put kad bih kihnula

    I tko kaže da čovjeku treba

Sedam-osam sati sna

Taj o bebama pojma nema

    I šta će mi slatki miris parfema

Na mojim ramenima

Samo Eau de bljuvotina

    I zašto bih jela, za to se vremena nema

Samo s nogu šta ima: banana, čokolada

Pa se poslije na vagi u afan pada

    Nemam potrebu s odraslima razgovarati

Ja ću samo tepati, mijenjati pelene

Čistiti, uspavljivati, zabavljati

Mozak će mi se u puru pretvarati

    A kad se kreneš meškoljiti

Na dojku ću te prikačiti

I čitav novi svemir će nam se otvoriti

  
    PRELIJEVANJE

  
    PRELIJEVANJE

     

    Danas sam išla po kruh u kvartovski dućan

Kod slatkiša srela susjedu iz osamnaestog portuna

Kaže

Još sam na porodiljnom

Evo me u izlasku!

Dućan mi je domet

Ovo je sve šta imam od ljudskog kontakta

    Danas sam išla kod kozmetičarke staviti trajni lak

Bila je tamo i jedna starija gospođa s dugim, crvenim noktima

Artritis, kaže

Ujutro bi mi trebalo petnaest minuta da se nekako ispravim

Dizala bih se iz zaleta, a otići sama na WC bila je fantastika

Sad sam dobro

Pogođena mi je terapija

    Danas sam išla na vrtićku radionicu sa svojim šestogodišnjakom

Soba je bila puna roditelja i mališana

Bila su čak i dvojica tata

Mama od Marina koji je skakao u blizini prekriven šljokicama

Za stolom je pričala

Čekamo tjednima da dobijemo papire za posvajanje

Prošli smo sve provjere

Mater mu je potpisala

Prije šest mjeseci javio se neki čovjek da mu je tata i da ga ne da

Luda, bila sam luda

Srećom, bila je lažna uzbuna

    Danas sam kupovala božićne darove

Legiće, plišance i ostale narudžbe

Na kasi pored mene, majka govori kćeri

Imam samo svima za jojo

Pocrvenim k’o kapa Djeda Mraza

    Sve te žene

Iz kojih se prelijeva

Metastaziraju u meni

Hoću li ja

Kad dođe nevolja

Hodati uokolo

S dugim

Crvenim

Noktima

  
    JOŠ JEDAN DAN

     

    Ljeto je

Razmišljam o novom odjelu u koji sam upala

Vrući svileni pijesak mi pod nogama

O zadatku koji sam dobila

Povjetarac nosi miris kreme za sunčanje

Jesam li ga dobro razumjela?

Cure sladoledi po prstima

Jesam li ga bez greške obavila?

Izložena tijela cvrče

Šarene se kupaći kostimi

Jesam li bila dovoljno brza?

Djeca podcikuju dok se prskaju u plićaku

Ruke, noge bacaju se za piciginaškim lopticama

Moja sadašnjost oči nema

U daljini se čuje brodska sirena

Polako pada mrak

U vjetar odlazi još jedan dan

  
    PODBUHLA ŽENA U OGLEDALU

     

    Jeste li znali da pčele umiju brojiti?

Kad postane neizdrživo, san me odnosi

Jučer u šetnji

Djevojka na ulici je pjevala

Tolika količina radosti

Zar je dozvoljena?

Samo želim da napokon završi

Da dođe princ i da me poljubi

Jer nijedna princeza u bajci nije bolesna

Ona bi da mora

Uz grlenu pjesmu dvorac pomela

Pratile bi je ptičice

Ona bi uživala

Ne bi čekala

Stotinu godina

Da se odvoji od staklena odra

Ne bi išla naprijed poput ljenjivca

Nazad k’o ptica trkačica

    Tko je ova podbuhla žena u ogledalu

Pogleda k’o u basseta

Vještica je začarala

Zaboravila se smijati

Htjela bi da je drugačija

Da je slatka breskva

Koja pršti od soka

  
    IZOLACIJA 2020

     

    Ventilator glasno bruji

Lijepim se za krevet

Svrbi me koža

I sve ispod nje

Muž mi donosi još poezije

Čujem

Pusti me!

Smrdiš!

Dileru, dileru!

Pa onda muški glas

Prestani dok ne bude sranje

Trčim do prozora

Di-le-ru! žena je sve glasnija

Prvo vidim udarac noge u glavu

Pa nju, krupnu, kako tetura

Pa njega, golog do pasa,

S trbušinom kao prezrelom lubenicom

Stoje u vrtu obližnje kuće

Pusti me na miru!

Ajde ća!

Hvata je u kravatu

Grlo mi se steže

Istrgla se i zamahnula u prazno

On ulazi u kuću

(Možda me vidio?)

Dere se za njim

Smrdiš! Dileru! Ajde ća!

Ošamućena nepoznatom slobodom

Gleda oko sebe

Sama

Zatim ulijeće u kuću

K’o bijesna osa

Da ispuni tišinu

Ostaje samo

Brujanje ventilatora

  
    KATARINA

     

    Zove se Katarina

Sva je od krutih pokreta

Poput uličnih ljudskih kipova

U razgovor se uključuje tiho i povremeno

Nikad glavna, nikad vodilja

Dok sluša, čupa kosu

Vuče uporno i kosa s vremenom popušta

Pokazuje mi skrivene rupe na tjemenu

Tu joj je snaga otišla

Njene plave oči, sigurno još ljepše kad sjaje

Kažem joj

Baš si krasna Katarina

Gleda me zbunjeno

Imam tajnu, šapće

Bila sam glavna, znaš?

Otišla u Dansku

Zarađivala boli glava

Promaknuta u voditelja

Dobila još više posla

Htjela sam biti važna

Jednog dana netko je povukao ručnu

Gore nisam mogla do pomoći

Pa sam se vratila

I evo me ovdje

Ne odem ni do dućana nasuprot bolnice

Drugi mi kupuju cigarete

Sad ne mogu ni zamisliti da dam otkaz

I sama odem u Dansku

Ne znam uopće

Koja je to Katarina bila

  
    MERCEDES

     

    Danas je bila dobar dan

Direktor je tražio da ja čistim njegova kancelarija

A-h-a, da, da

I opet učili španjolski

Dobro mu ide

Miris svježe kuhane kave

Zaposjedao je prostoriju za prostorijom

Dođi, idemo, nasmijala se

S balkona se u daljini vidjelo more

Znam da obećala prestat, rekla je dok je palila cigaretu,

Ali Mercedes, stavila je ruku na prsa,

Još nije spremna, zasuzile su njoj oči

Zato smanjila, deset dnevno

To je dobro – šta ne?

A joj, nisam ispričala.

Ludi Mate danas na poslu, dere se s pola hala

Đo te kjero Marisol!

No me dehas por favor!

I baci se na koljena

Svi se smijali

To je Hrvatska o kojoj si pričao

Svi vole Španjolska

Namignula je fotografiji

Preko uokvirenog sredovječnog muškarca

Stajala je crna vrpca

Sad moram ić na tvoja misa,

Prošlo šest mjeseca

Uzela je fotografiju i stavila je

Na ormarić za cipele u hodniku

Žurim Frane, žurim

Puhala je dok je oblačila tenisice

Ti – čuvaj kuća

Pobjeć će mi autobus

Zrakom je odjeknuo poljubac

  
    NESANICA

  
    NESANICA

     

    Dva je ujutro

Sjedim za stolom

Pijem kavu

Psi hrču

Ovo je gore nego prethodnih dana

Kad sam otvarala oči u četiri

Bez ikakve namjere da ponovno zaspem

Lampice na boru trepere

Po stolu su razbacane Lego kockice

Jake the raddle snake, kesice graha i otvorena boca vina

Ovako je i zadnji put krenulo

Od nesanice

Ruminacije

Strahova

Pa put Jankomira

Njegovih cvijećem išaranih livada

Sjedalo ljuljačka kraj trećeg odjela

Tamo gdje sam redovito pušila

U bolničkoj grupi na FB svi pričaju o njemu

Je li kružio oko bolnice istim puteljcima?

Ili je bio od onih šta ne izlaze iz kreveta?

Bila je potrebna nezaključana škola

Dječakovo sitno tijelo

Srušilo se nakon prvog uboda

Učiteljica je razvukla ruke i noge poput paukove mreže

Iza nje, pod zadnjim klupama djeca su nijema vrištala

Kroz tijelo joj je prolazio nož kao kroz maslac

Povijala se pod silinom njegovih uboda

Ne želim razmišljati o dječakovim roditeljima

Započinjem novu partiju Tetrisa

Zagovaraju uvođenje detektora metala

Živjela Amerika!

  
    *

     

    Sporo je nedjeljno popodne

Odlazim u najbliži supermarket

Dok pregledavam narančaste cijene

Glasno izgovorene riječi

Iz reda do

Zabadaju se u mene

Poput stotine žileta

Pogledala bih šta se događa

Ali se ne usuđujem

Možda je neka zlostavljana žena

Jer samo one šute

Kad se na njih tako obruše

    Prema blagajni dolazi niski, žilavi čovjek

Metar iza njega dječak

Od nekih pet godina

Mokra mrlja na njegovim hlačama brzo se širi niz desno bedro

Šta si to napravio!? čovjeku je žila iskočila na vratu kad je vidio

Nagnuo se prijeteći prema naprijed

Dječak je ustuknuo

Pa samo je malo, nema veze,

Brani se

Šamar ga stiže

    Otima mi se jedno tiho: Nemojte

Čovjek se bijesno okreće

Svi u redu sklanjaju pogled, šute

On ostavlja košaru, vodi ga u WC

Da zovemo policiju? šapćem

Susjeda je nožem probo, prekida me mladić iza mene

Nedavno su ga pustili iz zatvora

Oni se vraćaju

Brojim pet prstiju na dječakovom obrazu

Jedne crvene uši i raščupanu kosu

Čovjek plaća i odlazi

Pratim ga pogledom

    Dolazi autobus

Namrštenog lica

Gura malog ispred sebe

Vrata se zatvaraju

Dječak sjeda prvi

Kraj prozora

Zakopčava jaknu do brade

Taj pogled

Kao da sjedi kraj vlastitog dželata

  
    PLANOVI

     

    Otići će na plažu

Sa sestrom

Nastaviti sunčati svoj uzbibani, nabreknuti trbuh

Na zidiću plaže Firule

Dok se u plićaku igra žestoka partija picigina

Njih dvije smišljat će večernje planove

    Advent je

Kućice prosute po rivi

Okićene krnjim lampicama

Miris fritula, kobasica i vina

Promenada ženskih outfita

Skupljači boca nagnuti nad kantama

Šušur nadglasava

Gitara

Klavijatura

Bubnjevi

I ta neka pjevačica

    Večeras će odjenuti dugu pletenu haljinu

Koja joj ne steže trbuh

Sestra će suknju i asimetričnu crno-bijelu majicu

Koju joj je ona poklonila za rođendan

Hihotat će se

Kao nekad u gimnazijskim danima

Dok su se spremale za disko

S plaže će kući

Za pun stol

Obilato ručati

Mater je pretjerala

Kao i uvijek kad dođe iz Chicaga

I napokon se sastanu za blagdane

Poljubit će je nakon jela

U znak zahvalnosti

Pozdraviti sestru i oca

Prileći

Njen mozak će u snu

Obliti topla krv

I nikad se više neće probuditi

Samo će trbuh i dalje živjeti

  
    BITI DOBAR

     

    Lorena je otvorila usta

Iz njih je izletjela golubica, a Lorena je zašutjela

U njenim očima tisuće potopljenih brodica

Šta će ona, šta će patuljasta djeca

Kaže njoj: Idi, ali patuljke ti ne dam!

Iako s njima ne razgovara

Njegove riječi – uznemirene ose

Ljeto je

Selo sluša, al’ ne pomaže

Proći će generacije i generacije dok se zla ne isprave

Teške su joj ruke i noge

Nepomično leži

Patuljci je ljube

Pitaju: Mama, kad će tata opet biti dobar?

  
    *

     

    Daj mi to šta te proganja

Ljude, utičnice, radio

Tvoj iskrivljeni svijet

Ti nikad nećeš biti

Mrtvi buket ruža na mome stolu

Daj mi nesanicu

Prevrtanje u krevetu

Misli zbog kojih želiš umrijeti

Privit ću svo to trnje

I ono će nestati

Daj mi nepomičnost,

Katatoniju

Nemuštost

I gdje već pobjegneš

Kad ti je previše

Kad se ne može do tebe

Ja ću, dijete, uzeti sve na sebe

Samo daj mi, oslobodi se

  
    ŽENA KOJA ME POPRAVLJA

  
    PUPČANA VRPCA

     

    Isprva pupčanu vrpcu odmotavam triput tjedno

I to mi je malo

Čistim gnojne oči

Kao pčela u košnici

Obješena poput margareta na kuhinjskom stolu

Narednih petnaest godina

Žena koja me popravlja

Skalpelom otkriva

Nekrotična tkiva

Prividnih slučajnosti

Naučenih krivih spojeva

Sad kad ste svjesni, rekla je

Kad se tkivo opet upali

Znat ćete što treba učiniti

I presjekla pupčanu vrpcu

Nisam imala izbora

Nego udahnuti

  
    PROMJENA

     

    Bila sam luda za njim

I to mu se sviđalo

Imao je potrebu

Da me povrijedi kad mu se previše približim

Poslije srednje škole

Izgubili smo kontakt

Dok me nije našao

Nađimo se?

Ne

Pa povedi muža

Ne

Zašto?

Nisam više ona Marina koju si poznavao

Poslao mi je mutni video i pitao

Prepoznaješ li je?

Na njemu je djevojka

Lepršave kose do leđa

Plesala u nekoj maloj haljini

Rekoh

Ne

    Nema više ritma u mojim nogama

Sad svaki korak koji napravim

Provučem kroz filter zabrinutosti

Vrtim šta sam trebala kad stvari već završe

Svi prkosi u meni davno su zamrli

U cirkone mog vjenčanog prstena

Nepovratno je utisnuto brašno

Kosu sam odrezala

I ne znam točno

U kojem trenutku se dogodila

Ta promjena

Bravo, napredujemo

Rekla je žena koja me popravlja

  
    NIJE SVIJET MARINOCENTRIČAN

     

    Došla je

Prosula trnje i otišla

Njen pogled

Stotinu prstiju u mene upire

Spuštam vjeđe

Trnje je zbog mene

I nema tog šećernog fiksa da sad pomogne

Čemu takvo lice, pitala me labudica

Ona svoje mlade ne ujeda

Nit’ ih od sebe tjera

Ja sam zatvorenik svojih krivih uvjerenja

Obavijaju me poput povoja novorođenčeta

Jedan glas mi govori

Moja ruka mora učiniti da sve bude kako treba

Kod tebe, kod nje, tog muškarca, te žene

Nije svijet Marinocentričan, rekla je žena koja me popravlja.

Ja joj povjerujem

Do idućeg puta

  
    NEPOZNATO DOBRO

     

    Voljela bih biti opuštena

Poput novorođenčeta koje leži na majčinoj koži

Sretna

Poput psa kad vlasnik otključa ulazna vrata

Lagana

Poput glave maslačka

U miru sa samom sobom

Ali ne znam kako se to biva

Sigurno ne otvarajući čips

Čokoladu

Čisteći kuću

Perući robu

Dok se sve košare ne isprazne

Sigurno ne nadglasavajući tišinu

Kad ostaneš sam sa sobom

    U Sarajevu je bilo dobro

Sve do rata

Sve do jednog običnog ručka

I onda smo otišli

Dobili karton

Na kojem je pisalo izbjeglica

I to je sve šta si bio

Sve je to iz mene izvukla na zadnjem susretu

Žena koja me popravlja

Bolje poznato zlo,

Nego nepoznato dobro

Komentirala je na rastanku uz smiješak

Bože, koja sam ja kukavica

  
    ŽENI KOJA ME POPRAVLJA

     

    Danas sam sredila meniskus

Dok sam se dizala iz čučnja

A već sam bila kupila karte za Mostar

Da posjetim rođake

S kojima sam odrasla u Sarajevu i na Ilidži

Oni su moja tajna nit

Jedina veza koju imam sa starim životom

Svaki put kad dođem

Nude mi uz kavu

Umjesto lokuma

Komadiće sjećanja

Sitne dragulje

Koje kasnije slažem

Poput puzzli

U sliku stare sebe

Pa plačem, smijem se, iznenađujem

Pitam se

Šta sam još sve zakopala

Dublje od svijesti

Šta se to skriva da me ne slomi

I zašto se kao svi drugi normalni ljudi

Ne sjećam

Ni šta sam radila prije dva mjeseca

Kamoli kad sam bila mala

A želim, tako mi treba

Da se sjetim

Tko sam ja

  
    BORBA

     

    Sjećam li se trenutka kad sam se borila za život

Pitali su me

Prepričavala sam ženi koja me popravlja

Kako ne, rekla sam

Ovdje, u ovoj sobi

Na ovoj kožnoj fotelji

Svaki ponedjeljak

Svaki drugi tjedan

I tako

Već petnaest godina

  
    RAT I MIR

     

    Školsko dvorište, marenda, osnovna škola

Razvučena no name majica

Hlače s gumom oko struka

Dva broja veće nego kod tvojih vršnjaka

U ruci bublica s listom salate

Tvoja najnovija dijetna metoda mučenja

Debela si, debela

Ne možeš sakriti da hranom puniš

Svoje spremnike ljubavi

    Mrak, plaža, vikend, srednja škola

Čiketi ugašeni na nožnim zglobovima

Nadjačavaju nepodnošljivi grč u prsima

Kao da si kućni pas

Odbačen u gustoj šumi uz sporednu cestu

Ljutnju i bol okrećeš prema sebi

Ne valjaš, želiš se poništiti

Skidaš patike, hodaš odjevena kroz hladno more

    Na faksu si zapela

Pored obitelji zlatnih studenata

Nikad nisi znala odbaciti nevažno

Bježiš, brojiš kave, prolijevaš ih gostima u krilo

Voditelj kafića, vlasnikov kum, vječno pametuje

Nastaviš li se skrivati iza tacne

Iz mjeseca u mjesec plaću ćeš k’o žvaku rastezati

    Prvi posao u struci

Postavio ti je njega na put

Dođe ti kao lavanda, ružmarin ili bosiljak

Prihvaća te cijelu

Sad kad ste svjesni svega

Rekla je žena koja me popravlja

Kad ćete Vi, sebe samu?

  
    SUTRADAN SVE ISPOČETKA

  
    ULAZNICA

     

    Htjela sam negdje

Htjela sam nešto

A bila sam u čajnoj kuhinji

Žlica kave, ravna žlica šećera

Vruća voda i prst mlijeka

     

    *

    Nekad sam punila Modre Laste

Osvajala Lidrano

I onda je život stao

Godinama poslije

Počela sam upisivati radionice

Moj prvi zadatak

Moja prva priča

The priča

I odmah sudar s voditeljicom

Ona je spisateljica s iskustvom

A ja?

Lomila me svih mjesec dana

Dok smo radili na njoj

Ipak sam pisala

A ona je čitala

     

    *

    Zazvonio je mobitel

Vladimir Arsenić pri telefonu

Zove radi natječaja Ulaznica

Kad smo završili

Progutala sam vrisak

Koji se kotrljao u grlu

Nešto se važno dogodilo

Je li zaista?

Zovem svoje ljude

Da postane stvarno

     

    *

    Ja – no name u svijetu književnosti

Pa prvo mjesto za the priču

Ipak

Znam šta radim

Puna me je

Čajna kuhinja

  
    KUPRES

     

    Gruda je opalila u prozor

Nije ga razbila

Ajde, penzijo! viče ekipa izvana

Za dugim drvenim stolom

Igramo žandara

U peći pucketa vatra

Gledam tvoje guste crne trepavice

Ničim se ne odaješ

Napokon bacaš kartu

Uzvraćaš pogled, smiješ se

Tvoje koljeno dotiče moje

Igraš se sa mnom

Kao što bi štene s nepoznatim zalogajem

Gurka ga lijevo-desno šapama

Njuši, liže

Uzima u usta

Stisne

Pa na kraju

Pusti

  
    POLJUBAC VIŠKA

     

    Možda sam te danas na izlasku poljubila ipak jednom previše

Možda se te ljubavi prelilo kad si išao u dućan

Pa si maloj preko puta

Dodao koliko treba za sladoled

Možda je zato oprala robu i suđe majci

Koja je došla umorna s posla

Možda je ona sutradan

Kad je skupljala lancune

S bolesničkih kreveta

Pogledala onu gospođu

Koja dugo već leži bez posjeta

Progovorila s njom

Iz gospođe se samo izlilo

Bože, sve je plivalo

Možda je zato sutra nazvala jedinu kćer s kojom dugo ne razgovara

Možda je kći dobila motivacije

Da se bori protiv raka koji je osvaja

Možda je doktor koji je liječi i potajno obožava

Taj dan otišao kući sa smiješkom

S nadom

Možda sve

Zbog jednog

Poljupca viška

  
    ZLATNI RAT

     

    Bili smo na tvom Braču

Ležali na Zlatnom ratu

Ja prvi put, a ti po tko zna koji

    Naglo ti je počeo padati šećer

Precijenio si prethodnu dozu inzulina

S tvog lica boje kreča kapao je znoj

Trčala sam ti kupiti sladoled

    Žena Francuskinja

Derala se na najmlađe od svoje petero djece

Vukla ga za noge u more

Dijete se hvatalo za oblutke i vrištalo

Na kraju ništa nisam napravila

Ni ja ni čitava plaža koja je to sve gledala

    Večer je mirisala na borove

Rekao si, vidi

Tvoje lice odisalo je čudnim mirom

S jedne strane Rata more je gutalo sunce

Posvuda su se rasipali crvenkasti tonovi

S druge je izlazio mjesec

    Posegnuo si u desni džep

I kleknuo

Ovog puta nitko nije gledao

A ja sam napravila

Sve šta sam željela

  
    BOLNICA

     

    Može trajati sat, može dva

Ne znam što bih Vam savjetovala

Rekla je medicinska sestra

    Kava ima okus neodgovorenih pitanja

Zelenilo umiruje, rekli su stručnjaci

Ne mene i ne danas

Zašto ovoliko traje?

Sve sam obavijestila

Samo meni nitko nije javio

Prošlo je šest sati otkako su ga sakrili sterilni hodnici

Gledam u mobitel kao da ću ga hipnotizirati da brže zazvoni

Hodam

Svi moji šta ako bujaju kao zašećereni kvasac u toplu mlijeku

Spotičem se o sve ono

Šta mi je prešućeno

Hodam dalje

Ne odustajem

  
    EVO TU, BAŠ TU

     

    Privjesci ključeva naše slobode

Prave rupice na zidu kraj vrata

Miriše na Jupol i lak za parket

Moje ruke odlaze od mene

Izdužuju se

Da zagrle bijele glatke zidove

Did je donio rakiju da nazdravimo

Iz plastičnih čaša

Sve je tako prostrano prazno

    I evo tu, baš na tome mjestu

Mijesit ćemo tijesto

U koje ćemo dodati sjemenke

Vani će padati snijeg

I stvorit će se kapljice na prozorima

Opit će nas miris svježe pečena kruha

    Kad budu padale kiše

Skupit ćemo se jedno kraj drugog

Evo tu, baš tu

Ležat ćemo

Na našem novom kauču

Pokriveni dekicom uz TV

    Rodit ćemo dijete

Koje će spavati evo tu, baš tu

U krevetu kraj našega

Gurat ćemo jedno drugo

Kad se bude trebalo dizati po noći

    Evo tu, baš tu

Ćemo se i posvađati

Letjet će tanjuri

Derat ću se na tebe

Reći ćeš: Koliko bisa u tom malom tilu

Kroz napu će se sve čuti

Susjedi će pričati

    Gledam te, evo tu, baš tu,

Unatoč svemu

Ćemo i ostarjeti

  
    SVE ISPOČETKA

     

    Putujemo

Sve se pred nama otvara

Mogućnosti

Cvjetna polja

Nebeski svodovi

Srce mi je prenapuhan balon

Ne znam na koju stranu prije da pogledam

Gledam kako žive ljudi u mjestima kroz koja prolazimo

Starice s crnim maramama ispred kuće

I mladost u crop topovima

Prebacujemo se na autocestu

Prestižemo Slovence, Talijane, Čehe i pokojeg domaćega

Brzo se izmjenjuju slike

Divlji konji, krš, nalivene stijene koje se osipaju, pa šuma

Kasnije na odmorištu

Nestašni povjetarac igra se našim ljetnim haljinama

I sve je nekako slađe

I sendvič s puretinom umotan u celofan

I produžena kava

I sok od crnog ribiza

Vozač nam daje mig da uđemo

Tih je dok vozi

Nezainteresiran

Svira Oliver

Laganini

Daleko za nama ostaju

Krediti

Rana buđenja

Vrtić

Škola

Posao

Kasni sastanci

A sutradan

Sve ispočetka

